กรณีศึกษา ทำคู่แข่งให้เป็นเพื่อนของ AP THAILAND
หนึ่งในธุรกิจที่โดนผลกระทบจาก COVID-19 รุนแรงก็คือ อสังหาริมทรัพย์ เหตุผลหลัก ก็คือการระบาดของโรค ได้ส่งผลกระทบให้หลายคนชะลอการตัดสินใจซื้อที่อยู่อาศัย  ภาพในวันนี้ที่เราเห็นก็คือ หลายบริษัทแข่งขันแย่งชิงยอดขายด้วยโปรโมชันร้อนแรง เพื่อให้คนตัดสินใจซื้อ ที่อยู่อาศัยของตัวเอง
22 เม.ย. 2563

กรณีศึกษา ทำคู่แข่งให้เป็นเพื่อนของ AP THAILAND /โดย ลงทุนแมน
หนึ่งในธุรกิจที่โดนผลกระทบจาก COVID-19 รุนแรงก็คือ อสังหาริมทรัพย์
เหตุผลหลัก ก็คือการระบาดของโรค
ได้ส่งผลกระทบให้หลายคนชะลอการตัดสินใจซื้อที่อยู่อาศัย
ภาพในวันนี้ที่เราเห็นก็คือ หลายบริษัทแข่งขันแย่งชิงยอดขายด้วยโปรโมชันร้อนแรง
เพื่อให้คนตัดสินใจซื้อ ที่อยู่อาศัยของตัวเอง
ภาพภายนอกที่มองเห็นอาจเป็นการตอกย้ำว่า
บรรดาบริษัทอสังหาริมทรัพย์ในไทยเป็นคู่แข่งกันอย่างไม่มีใครยอมใคร
แต่เมื่อเร็วๆ นี้ มีกรณีศึกษาที่น่าสนใจอยู่เรื่องหนึ่ง
นั่นคือ หลายบริษัทอสังหาริมทรัพย์ยักษ์ใหญ่ได้เข้าร่วมเล่นกิจกรรมสร้างความสนุกในบ้านร่วมกัน
โดยกิจกรรมนี้มีภารกิจสร้างความสุขในบ้านหนึ่งอย่าง เมื่อทำสำเร็จก็จะโพสต์ลง Facebook หรือ Instagram ของตัวเอง
พร้อม tag ไปหาคนที่เราต้องการท้าทาย ว่าเขากล้ารับคำท้าภารกิจของเราหรือไม่
ปรากฏว่ามีผู้บริหารหลายบริษัทที่รับคำท้านี้
แถมยังหยอกล้อคุยกันอย่างสนิทสนม
จนเมื่อใครเห็นภาพเหล่านี้ก็ต่างเข้ามาแสดงความคิดเห็น
โดยแนวคิดนี้เริ่มจากบริษัท AP ที่เชื่อว่า การที่คนต้องอยู่แต่บ้านนานๆ
ตามนโยบาย “อยู่บ้าน หยุดเชื้อ เพื่อชาติ” แรกๆ หลายคนอาจมีความสุข
เพราะได้ทำงานอยู่บ้าน มีเวลาอยู่กับครอบครัวมากขึ้น
แต่...ในความสุขเดิมๆ ที่วนซ้ำนานเกือบ 2 เดือนเต็ม หลายคนอาจยังไม่รู้ตัวด้วยซ้ำ
ว่าตัวเองแอบซ่อนความ “เบื่อ” อยู่ในใจ
เมื่อเป็นเช่นนี้ AP ก็เลยมีไอเดียสนุกๆ ผ่านแคมเปญ #_FromHome Challenge
“อยู่บ้าน หยุดเบื่อ เพื่อชาติ” ชวนคนไทยทำกิจกรรมที่ให้การอยู่ ‘บ้าน’ ไม่มีคำว่า ‘เบื่อ’
ที่น่าสนใจก็คือทีมผู้บริหาร AP ก็มาเล่นด้วย แล้ว TAG คำท้าทาย ไปยังผู้บริหารที่ทำงานในบริษัทวงการอสังหาริมทรัพย์ให้มารับ Challenge แล้วมาสนุกด้วยกัน
ซึ่งหากเราเป็นผู้บริหาร AP ก็คงแอบลุ้นว่าผู้บริหารบริษัทต่างๆ ที่เราส่งคำท้า
จะมีปฏิกิริยาอย่างไรกับเรา หากเขาไม่เล่นด้วยก็คง “หน้าแตก”
แล้วสิ่งที่ AP แอบกลัวอยู่ในใจ กลับไม่ได้เกิดขึ้น
เมื่อผ่านไปไม่นานก็มีการตอบกลับคำท้าจาก บริษัทใหญ่ๆ ในวงการอสังหาริมทรัพย์
เช่น SC Asset, Charn Issara, Asset Wise, Supalai, GoldenLand, Ananda Development, Origin Property, One.Six Development, Proud Real Estate และ Rungkij
จากนั้นภาพที่น่าจะหาดูได้ยากแบบฮาหลุดโลก ก็มีมาให้เห็นใน Social Media เต็มไปหมด
เช่น การใส่ชุดราตรีหรูหรามาทำความสะอาดบ้าน หรือการใส่ชุดนอนมาตัดตกแต่งต้นไม้
ก็ต้องติดตามดูกันต่อไป ว่าจะมีบริษัทอสังหาริมทรัพย์รายไหนที่จะมารับ Challenge อีก
ซึ่งต้องบอกว่าเป็นครั้งแรกที่ได้เห็นบริษัทอสังหาฯ ที่ดูเหมือนเป็นคู่แข่ง มาร่วมทำแคมเปญบนโลก Social
โดยไม่มีเส้นแบ่งขอบเขตกั้นขวางระหว่างบริษัทด้วยคำว่า “คู่แข่ง”
ที่น่าสนใจก็คือ ในทุกโพสต์ของผู้บริหารทุกบริษัทที่เข้าร่วมรับคำท้าจากทาง AP ไม่มีใครคิดจะโฆษณา เพื่อขายบ้านหรือคอนโดมิเนียมของบริษัทตัวเอง
ทั้งๆ ที่ยอดขายของเกือบทุกบริษัทในเวลานี้ ต่างได้รับผลกระทบจาก COVID-19
แต่เราก็ได้เห็นภาพของการที่ทุกเจ้าแชร์ความสุขให้กันทางโลกโซเชียล
ไม่ว่าจะอย่างไรก็ตาม เมื่อช่วงเวลานี้ผ่านพ้นไป
ก็เชื่อได้ว่า ตลาดอสังหาริมทรัพย์ของบ้านเราก็คงจะกลับมาเป็นปกติ
เพราะ คำว่าบ้าน ก็ยังเป็นสิ่งที่จำเป็นสำหรับมนุษย์
บ้าน ยังเป็นสถานที่สร้างความสุข ความอบอุ่นในครอบครัวได้เสมอ
ตอนนี้ เราทุกคนแค่รอเวลา ให้ทุกอย่างกลับไปจุดเดิม ก็เท่านั้นเอง..